**Golaha Wakiilada JSL**

**Waaxda Hadal-qoraalka**

**Kal-fadhgii 34aad  Fadhigii 9aad**

**22/07/2017**

**Furmay 10:03 AM**

**Quraanka:-** Md. Obsiiye

**Gudoomiyaha: -** Md. Baashe M. Faarax

**Ajendaha:-**

1. Qaybinta iyo Warbixinta Wax ka badalka Xeerka Biyaha.
2. Baaq uu Goluhu ka soo saaraya Colaada Deegaanka Dararweyne.

**Gudoomiyaha:-** Waxaan ku soo dhoweynaya Gudidda Deegaanka si ay Warbixinta Wax ka badalka iyo Kaabista Xeerka Biyaha Golaha uga jeediso, Xogheyntuna Xildhibaanada ha u qaybiyaan Wax ka badalka Xeerka.

**Md. Siciid Warsame Ismaaciil Gudoomiyaha Gudidda Deegaanka:-** anigoo ku hadlaya kana wakiil ah Xildhibaanada Gudidda Deegaanka iyo Khayraadka Dabiiciga ah ee Golaha Wakiilada, waxaanu halkan idiiinku soo gudbinaynaa wax ka badalka iyo kaabis aanu ku samaynay Xeerka Biyaha Waranka ee lambarkiisu yahey 49/2010.

Iyadoo Xubnaha Gudiddu ay ka dharagsan yihiin in biyuhu yihiin nolosha kowaad ee aadamaha. Iyadoo aanu shaki ku jirin in aanu ahmiyad gaar ah siinay, si qaranka iyo umaddan reer soamaliland ay u helaan biyo nadiif ah oo ku filan isla markaana ay ku heli karaan si fudud oo hufan, si hadaba loo suuro galiyo loogana midho dhaliyo arrinta sare ku sheegan.

Iyadoo gudanaya waajibadkooda dastuuriga ah iyo waajibaadka ku xusan Xeer-hoosaadka Golaha, waxay xildhibaanada Gudidda Deegaanka iyo Khayraadka Dabiiciga ah, wakhti ku bixiyeen isku hawleen xog-ogaal unoqoshada xaalada biyaha ee Gobolada iyo Degmooyinka Dalka intiisa badan.

Gudiddu markay daristay natiijada warbixintooda, waxaa noo soo baxday in adeegyada biyaha degmooyinku aanu waafaqsanayn xeerkii hore ee jiray iyo siyaasada guud ee biyaha qaranka, sidoo kalena ay jiraan khilaafyo, murano iyo maamul xumo hadheeyay wakaaladaha biyaha Gobolada iyo Degmooyinka Dalka.

Waxa kale oo aanu ogaanahay, in wakaaladaha biyaha ee degmooyinka iyo gobolada dalka aanay kuwada jiran gacanta dawalada. Isla markaana qaab maamulkooda shaqo aanu waafaqsanayn siyaasada guud ee maamulka biyaha qaranka iyo Xeerkeedaba.

Waxa kale oo meesha ka baxday siyaasadii guud ee Wasaaradu ku maamuli laheyd soo saarista iy oka faa’ideysiga khayraadka biyaha ee dhulka hoostiisa, waxa kale oo aanu ogaanay in biyuhu yihiin waxyaabaha ugu badan ee dhaliya khilaafka dadweynaha ku wada nool deegaanada dalka, taasi oo salka ku haysa sidii looga faa’idaysan lahaa, balse loo maro qaab guran, iyadoo meesha ka maqan tahey doorkii dawladnimo ee maamulka biyaha.

Waxaanu ogaaney oo kale in abaaraha sii badanaya oo dhamaantood ka dhasha biyo yari haysata guud ahaan dalka Somaliland, waxa lagama maarmaan noqday in la helo xeer hufan iyo siyaasad suuban oo lagu mamaulo soo saarista iyo isticmaalka khayraadka biyaha qaranka.

Hadaba, Waxay Xubnaha Gudidda Deegaanka iyo Khayraadka Dabiiciga ah wax ka badal iyo kaabis ku sameeyeen *Xeerka Biyaha Qaranka Xeer lambar 49/2010.* Qodobada iyo Farqadaha Gudiddu wax ka badal iyo kaabis ku sameyeen waa kuwa ku cad nuqulka la qaybiyay ee **Wax ka badalka iyo Kaabista Xeerka Biyaha Qaranka Xeer lambar 49/2010.**

Waxaanu Golawaynaha ka codsanaynaa in ay ansixiyaan wax ka badalka iyo kaabista Xeerkaas, kaasi oo aanu u aragnay in ay dhamaystiri karto qabyada ku jirta Xeerka Biyaha ee hadda jira.

**Cawad Cali Maxamed C/risaaq Siciid Ayaanle**

**Agaasimaha waaxda Hadal Qoraalka G/Wakiilada Xoghayaha Guud ee Golaha wakiilada JSl**

**­­­­­­­­­­­­­­­­­­­­­­­­­­­-------------------------------------------------- ------------------------------------------**